**A XUNTA ACTIVA UNHA NOVA LIÑA DE AXUDAS PARA APOIAR A FABRICACIÓN INMEDIATA DE EQUIPAMENTOS SANITARIOS.**

No DOGA nº 72 do día 15 de abril de 2020 sae publicada a RESOLUCIÓN do 13 de abril de 2020 pola que se dá publicidade do Acordo do Consello de Dirección que aproba as bases reguladoras das **axudas aos proxectos de reorganización produtiva das empresas galegas para a fabricación de equipamento sanitario**, cofinanciadas polo Fondo Europeo de Desenvolvemento Rexional, no marco do programa operativo Feder Galicia 2014-2020, e se procede á súa convocatoria en réxime de concorrencia non competitiva (código de procedemento IG415A).

O goberno galego destina 2,5 millóns de euros para impulsar a produción na Comunidade de material sanitario, equipos de protección individual, probas de diagnoses, ventiladores e desinfectantes, e os proxectos serán avaliados polo Comité de fabricación de equipamento sanitario. As **axudas, de ata 100.000 euros**, **cubrirán o 75% dos investimentos e gastos** que realicen as empresas para adaptar a súa produción.

Este novo programa cubrirá os investimentos e gastos que realicen as empresas para adaptar a súa produción á fabricación dos seguintes materiais: téxtiles sanitarios, equipos de protección individual (máscaras, cortinas, traxes, gorros, luvas e pantallas de protección persoal), kits e consumibles de diagnoses, alcoles e desinfectantes sanitarios, dispositivos de intervención ou tratamento, ventiladores e os seus compoñentes, elementos para a desinfección e outros equipamentos necesarios para a prevención e loita contra o Covid-19 ou o tratamento da enfermidade. A concesión dos apoios, xestionados pola Consellería de Economía, Emprego e Industria, realizarase mediante o sistema de concorrencia non competitiva e en réxime de minimis.

O **prazo de presentación de solicitudes** de axuda comezará o día seguinte ao da publicación desta convocatoria no *Diario Oficial de Galicia* e rematará o 10 de xullo de 2020, agás que se produza o suposto de esgotamento do crédito.

Beneficiarios:

1. Poderán ser beneficiarias destas axudas as **pequenas e medianas empresas**, entre as que se inclúen as **persoas autónomas**, **galegas ou cun centro de traballo en Galicia**, que desenvolvan nun centro de traballo localizado na Comunidade Autónoma de Galicia un proxecto de fabricación de equipamento sanitario.
2. As **agrupacións de persoas físicas ou xurídicas, públicas ou privadas, as comunidades de bens ou calquera outro tipo de unida­de económica ou patrimonio separado** que, aínda carecendo de personalidade xurídica, poidan levar a cabo os proxectos, as actividades ou os comportamentos ou se atopen na situación que motiva a concesión da subvención.

Os proxectos que opten a estes apoios terán que propoñer a **obtención rápida dunha primeira remesa** de pro­dutos cuantificable, en todo caso, **antes do 10 de xullo de 2020.**

Para máis información pinchar no seguinte enlace: <https://www.xunta.gal/dog/Publicados/2020/20200415/AnuncioO92-130420-0001_gl.html>